Persvrystelling: Terugvoer oor Maartmaand se SBL-verkiesings | LitNet
Persvrystelling: Terugvoer oor Maartmaand se SBL-verkiesings
LitNet SA Skoleseminaar | Schools Seminar 2018-04-03
Baie dankie aan al die ouers, familielede, organisasies en ander aandeelhouers wat nie net hul kind se toekoms nie, maar ook die toekoms van onderrig in Suid-Afrika 'n prioriteit gemaak het tydens die skoolbeheerliggaamverkiesings (SBL-verkiesings) in Maartmaand. Ons glo dat julle stemme die regte kandidate bemagtig het en sodoende die welstand van jou skool verseker het.
Vir 'n SBL-verkiesing om geldig te wees moet daar 'n kworum van 10% (Wes-Kaap) of 15% (die ander provinsies) van ouers deelneem aan die verkiesing. Dit het wel gebeur by baie skole.
Soos genoem was daar baie suksesvolle resultate by 'n groot aantal skole. Van hierdie positiewe uitslae is:
Uit Mpumalanga word daar berig dat 30% van die ouers by laerskole CR Swart in Middelburg en Laeveld in Nelspruit gestem het.
In die Suid-Kaap is goeie en positiewe terugvoer ontvang van George Voorbereidingskool waar alles seepglad verloop het, asook by Laerskool Sedgefield waar die kworum ook bereik is.
Indien jou skool nie die kworum bereik het in Maartmaand se verkiesing nie, sal daar nog 'n verkiesing geskeduleer word. Dit is uiters belangrik dat hierdie verkiesing hoog op jou prioriteitslys verskyn aangesien daar nie 'n kworum is vir die opvolgverkiesing nie. Dit sal dus bitter maklik wees vir jou skool om in die verkeerde hande te beland.
Dit is bekend dat FEDSAS-ledeskole daarin slaag om 'n groter ouerbetrokkenheid tydens die SBL-verkiesings te bewerkstellig. Hoe meer ouers aan die verkiesing deelneem, hoe hoër is die gehalte van skoolbestuur.
Ouers kry die geleentheid om insette in hul kind se opvoeding te lewer deur betrokke te wees by hul kind se skool en spesifiek om een keer in elke drie jaar deel te neem aan die SBL-verkiesing. Dit is 'n wonderlike geleentheid wat nie elke jaar plaasvind nie.